บริษัท บลิส-เทล จำกัด (มหาชน)

ส่วนที่ 1

บริษัทที่ออกหลักทรัพย์

ข้อมูลสรุป (Executive Summary)

ส่วนที่ 1

ข้อมูลสรุป (Executive Summary)

บริษัท บลิส-เทล จำกัด (มหาชน) ก่อตั้งขึ้นเมื่อวันที่ 22 มีนาคม 2532
โดยความร่วมมือของกลุ่มตระกูลเขมะจันตรีและกลุ่มตระกูลเอกธนิตพงษ์ ด้วยทุนจดทะเบียนเริ่มแรก
300,000 บาท เพื่อประกอบธุรกิจเป็นผู้นำเข้าและจำหน่ายอุปกรณ์สื่อสารโทรคมนาคม
โดยในระยะแรกสินค้าที่บริษัทจำหน่าย ได้แก่ โทรศัพท์บ้านแบบมีสายและไร้สาย และวิทยุติดตามตัว
(Pager) ส่วนในปัจจุบันบริษัทประกอบธุรกิจเป็นผู้จำหน่ายอุปกรณ์สื่อสารโทรคมนาคม
โดยเน้นการจำหน่ายโทรศัพท์เคลื่อนที่เป็นหลัก

บริษัทได้รับการแต่งตั้งให้เป็น Direct Retail Partner จากผู้ผลิตโทรศัพท์เคลื่อนที่ตราผลิตภัณฑ์
Nokia และได้รับการแต่งตั้งให้เป็นตัวแทนจำหน่าย (Dealer)
จากผู้ผลิตโทรศัพท์เคลื่อนที่ตราผลิตภัณฑ์ Samsung Motorola และ Sony Ericsson
นอกจากการซื้อสินค้าจากผู้ผลิตโทรศัพท์เคลื่อนที่แล้ว บริษัทยังทำการจัดซื้อสินค้าตราผลิตภัณฑ์อื่นๆ
เอง ทั้งจากในประเทศและนอกประเทศ นอกจากนี้ บริษัทยังจัดจำหน่ายซิมการ์ด (SIM Card)
และบัตรเติมเงินทั้งแบบจ่ายล่วงหน้า (Pre-paid) และแบบ จดทะเบียน (Post-paid)
ของทุกเครือข่าย รวมทั้งจำหน่ายอุปกรณ์เสริมเพื่อใช้กับโทรศัพท์เคลื่อนที่ เช่น
แบตเตอรี่โทรศัพท์เคลื่อนที่ ที่ชาร์จแบตเตอรี่ เป็นต้น

จากการเติบโตอย่างต่อเนื่องของบริษัท ดังนั้น เพื่อเป็นการรองรับการขยายธุรกิจในอนาคต ในปี
2547 บริษัทจึงได้มีการเพิ่มทุนจดทะเบียน เป็น 230 ล้านบาท และแปรสภาพเป็นบริษัทมหาชน
พร้อมทั้งเข้าจดทะเบียนในตลาดหลักทรัพย์ แห่งประเทศไทย
ซึ่งตลาดหลักทรัพย์แห่งประเทศไทยได้รับหุ้นสามัญของบริษัทเป็นหลักทรัพย์จดทะเบียน
ในกลุ่มเทคโนโลยี หมวดสื่อสาร และใช้ชื่อย่อในการซื้อขายหลักทรัพย์ว่า “BLISS”
และเริ่มซื้อขายในตลาดหลักทรัพย์ได้ตั้งแต่วันที่ 13 ธันวาคม 2547 เป็นต้นมา

บริษัทให้ความสำคัญอย่างมากกับช่องทางการจัดจำหน่าย โดยปัจจุบันบริษัทมีช่องทางการจัดจำหน่าย
2 ช่องทางหลัก คือ การขายปลีกและการขายส่ง โดยการขายปลีก ยังแบ่งเป็น 2 ช่องทาง คือ 1)
การจำหน่ายผ่านสาขาของบริษัทเอง คือ Bliss-Tel Shop และ Bliss-Tel โดย ณ 31
ธันวาคม 2547 บริษัทมีสาขารวมทั้งสิ้น 120 สาขา และ 2) การจำหน่ายแบบฝากขาย
(Consignment) ผ่านเคาน์เตอร์จำหน่ายตามห้างสรรพสินค้าและร้านค้าปลีกรูปแบบใหม่ โดย ณ
31 ธันวาคม 2547 บริษัทมี จุดจำหน่ายประเภทเคาน์เตอร์จำหน่ายรวม 168 แห่ง
รวมแล้วบริษัทมีสาขาและจุดจำหน่ายทั้งสิ้น 298 แห่ง และในปี 2548 นี้
บริษัทมีนโยบายที่จะเพิ่มสาขาและจุดจำหน่ายมีจำนวนรวมไม่น้อยกว่า 340 แห่ง ทั่วประเทศ
การมีสาขาและจุดจำหน่ายจำนวนมากจำเป็นต้องมีระบบการควบคุมดูแลที่ดี บริษัทจึงได้มีการนำระบบ
SAP มาใช้ในการจัดเก็บข้อมูลสถิติด้านการขายและการควบคุมสินค้าคงคลัง
ระบบดังกล่าวมีการเชื่อมโยงข้อมูลจากทุกสาขาและจุดจำหน่าย
ทำให้บริษัทสามารถตรวจสอบความเคลื่อนไหวของสินค้าแต่ละรุ่น แต่ละตราผลิตภัณฑ์
ในแต่ละสาขาและจุดจำหน่ายได้ตลอดเวลา
ทำให้สามารถคัดเลือกสินค้ามาจำหน่ายได้ตรงตามความต้องการของลูกค้าในแต่ละพื้นที่ได้ในทุกช่วงเวลา
ส่งผลให้บริษัทสามารถจำหน่ายสินค้าได้อย่างรวดเร็ว มีปริมาณสินค้าคงคลังอยู่ในระดับที่เหมาะสม
และมีสินค้าที่เสื่อมความนิยมในระดับต่ำ สำหรับการขายส่งซึ่งเป็นอีกช่องทางหลักของบริษัท
เป็นการขายสินค้าให้แก่ตัวแทนจำหน่ายซึ่งส่วนใหญ่เป็นการขายสินค้าเป็นเงินสด โดย ณ 31
ธันวาคม 2547 บริษัทมีตัวแทนจำหน่ายรวมทั้งสิ้นประมาณ 200 รายทั่วประเทศ
ที่ผ่านมาบริษัทมีรายได้จากการขายปลีกคิดเป็นสัดส่วนประมาณ ร้อยละ 45-60
ของรายได้จากการขายรวมของบริษัท ทั้งนี้
สัดส่วนรายได้จากการขายปลีกในแต่ละไตรมาสของแต่ละปีจะขึ้นอยู่กับภาวะตลาดเป็นหลัก

นอกจากนี้บริษัทได้มีการดำเนินนโยบายบริหารต้นทุนสินค้าเพื่อลดต้นทุนสินค้าให้อยู่ในระดับต่ำ เช่น
การซื้อสินค้าในปริมาณมากเพื่อให้ได้รับส่วนลดจากการสั่งซื้อสินค้า (Cash Rebate)
และยังมีการควบคุมค่าใช้จ่ายในการขายและบริหารอย่างต่อเนื่อง
ทำให้บริษัทมีต้นทุนสินค้าที่ลดลงและมีผลการดำเนินงานที่ดีขึ้น
โดยจะเห็นได้จากการที่บริษัทมีอัตรากำไรสุทธิต่อรายได้รวมเพิ่มขึ้นอย่างต่อเนื่อง

ในปี 2546 บริษัทมีรายได้เพิ่มขึ้นอย่างก้าวกระโดด โดยมีรายได้จากการขายเพิ่มขึ้นจาก
1,993.70 ล้านบาท ในปี 2545 เป็น 7,295.61 ล้านบาท ในปี 2546 และ 9,030.72
ล้านบาท ในปี 2547 หรือคิดเป็นอัตราเพิ่มขึ้นร้อยละ 265.93 และร้อยละ 23.78 ตามลำดับ
นอกจากนี้ กำไรสุทธิของบริษัทยังเพิ่มขึ้นอย่างก้าวกระโดดเช่นกัน โดยเพิ่มขึ้นจาก 13.23 ล้านบาท
ในปี 2545 เป็น 71.57 ล้านบาท ในปี 2546 และ 129.77 ล้านบาท ในปี 2547
หรือคิดเป็นการเพิ่มขึ้นร้อยละ 440.97 และร้อยละ 81.32 ตามลำดับ
การเพิ่มขึ้นอย่างมากของรายได้และกำไรสุทธิในปี 2546
มีสาเหตุหลักมาจากการเปิดเสรีของตลาดโทรศัพท์เคลื่อนที่ และการพัฒนาทางเทคโนโลยี เช่น
เทคโนโลยีจอสี ระบบเสียงเรียกเข้า และการเชื่อมต่อโทรศัพท์เคลื่อนที่กับอุปกรณ์อื่นๆ เป็นต้น
ซึ่งการเปิดเสรีและการพัฒนาทางเทคโนโลยีดังกล่าว
ทำให้ตลาดโทรศัพท์เคลื่อนที่โดยรวมเจริญเติบโตขึ้นเป็นอันมากอันมิใช่เหตุการณ์ที่เกิดขึ้นเป็นประจำตามปกติ
อย่างไรก็ตาม แม้ในปี 2547 ที่ผ่านมา
ตลาดโทรศัพท์เคลื่อนที่โดยรวมจะไม่มีอัตราการเติบโตอย่างมากเช่นเดียวกับปี 2546
ในขณะที่ภาวะตลาดโทรศัพท์เคลื่อนที่มีการแข่งขันเพิ่มขึ้น
แต่บริษัทยังคงมีอัตราการเติบโตของรายได้จากการขายและกำไรสุทธิที่น่าพอใจ ทั้งนี้
เนื่องจากบริษัทได้ตระหนักถึงภาวะการแข่งขันที่สูงขึ้น
จึงได้มีการปรับกลยุทธ์ในการดำเนินธุรกิจให้สอดคล้องกับสถานการณ์ปัจจุบัน เช่น
การขยายสาขาและจุดจำหน่ายของบริษัทเพื่อเข้าถึงกลุ่มลูกค้าเป้าหมายได้มากขึ้น
การพัฒนาระบบบริหารต้นทุนสินค้าและสินค้าคงคลังเพื่อลดต้นทุนที่มีประสิทธิภาพ
และมีการควบคุมค่าใช้จ่ายในการขายและบริหารอย่างต่อเนื่อง
ตลอดจนประสบการณ์และความเชี่ยวชาญในธุรกิจ ความมีวิสัยทัศน์
และการบริหารงานอย่างมืออาชีพของผู้บริหาร ซึ่งได้ส่งผลให้บริษัทมีการพัฒนาอย่างต่อเนื่อง
และสามารถในการแข่งขันในธุรกิจได้